**Köszönetnyilvánítás és tájékoztatás**

**Segítőinknek, akik nevüket vállalták, a névtelen szimpatizánsoknak, akik az ügyet támogatták azzal a hatalommal szemben, amellyel igazunk védelmében meg kellett küzdenünk.**

Egyházunk, a Magyarországi Evangéliumi Testvérközösség nevében örömmel és az örökkévaló Isten iránti hálával tájékoztatom híveinket, támogatóinkat és a nyilvánosságot, hogy az Emberi Jogok Európai Bíróságának 2014. április 8-án hozott kedvező ítélete 2014. szeptember 8-án véglegessé vált. A döntés eredményeként Egyházunk részére nézve is a Magyar Állammal 2015. június 26-án részmegállapodást kötöttünk. Az ennek alapján járó - korábban vitatott és visszatartott - pénzösszegeket a napokban kifizették az egyháznak. Teljesített követeléseink között szerepel a támogatóink által 2012 és 2013 rendelkező években felajánlott személyi jövedelemadó 1% összegének kifizetése is. A 2014 és 2015 rendelkező években tett felajánlások, valamint a 0444 technikai szám visszaadása érdekében **tovább folytatjuk a tárgyalásokat.**

A most létrejött megállapodás a Magyarországi Evangéliumi Testvérközösség egyházi státuszával kapcsolatban előrelépést nem hozott. Anyagi követeléseink egy részében nem sikerült a Magyar Állammal egyezségre jutni, így kénytelenek vagyunk újra az Emberi Jogok Európai Bíróságához fordulni.

Az Egyház köszöni mindazok bátorítását, szolidaritását és bizalmát, akik a kezdettől fogva tudták, hogy jogfosztásunk, a velünk szemben alkalmazott diszkriminatív intézkedések minden jogalapot nélkülöznek, és az Alkotmánybíróság, az Emberi Jogok Európai Bírósága, valamint a Velencei Bizottság helyesen jutott arra a következtetésre, hogy egyházunk meghurcolása alkotmánysértő. A Magyar Államnak a jogtalanul elvett státuszunkat (és minden jogfosztott sorstársunk esetében is) helyre kell állítania, azok anyagi konzekvenciáival együtt.

Az események alakulásáról és az ügy mindannyiunk számára kedvező reménybeli kimeneteléről a jövőben is következetesen tájékoztatást adunk. Addig is számítunk a további bátorító támogatásra és együttműködésre.

 Budapest, 2015. július 16.

Iványi Gábor

lelkész, elnök